Rikunarita-ORG/Wikinium huggingface dataset:
# Educatzione

Articulu in nugoresu

Tzentru finlandesu pro s'educatzione e sa salude de sos mannos.
Jan Steen (1672)
Sa **educatzione** est s'atividade, chi sas curturas podent cambiare in su tempus, chi est pro s'isvilupu de sas connoschentzias e facultades sotziales e proprias de una persone.

Picande in analisi sa radichina etimologica, su faveddu benit dae su latinu *educĕre* (est a narrer "bocare a campu" o "bocare a fora su chi bi at in intro"), paragula cumposta dae *ē-* ("dae", "foras dae") e *dūcĕre* ("jucher", "ghiare", "battire"). Sicundu a ateros, benit dae s'ateru verbu latinu *educare* ("pesare" in su sentidu de imparare a unu pitzinnu comente si depet istare in su mundu).

Sa paragula de "educatzione" a s'ispissu si ponet a pare chin cussa de "imparu", mancari chi s'urtima cherjat inditare una tecnica chi punnat a "trasmitter" sapidorìa. Mancari chi sas istrategias istitutzionales podant esser parte de unu prozetu educativu, su significu de "educatzione" est prus largu e bolet narrer, prusaprestu, a nde bocare a fora una calidade o cumpetentzia chi galu non tenet manera de si esprimer a massimu.

Eppuru, mancari chi s'etimologia niet su beru, bi at galu cunfusione meda a pizu de sa paragula. In medas curturas, "educada" est una persone chi sichit normas sotziales (péri non iscritas) de manera curreta; in ateras, comente in cussa anglosassone, narrer *education* est su matessi de boler narrer "imparu". Su chi est tzertu, de cada manera, est chi sos duos significos (unu chi pertocat una persone ischìa e s'ateru chi pertocat su cumportamentu chi tenet) sunt a curtzu meda, mancari chi non si los depat cunfunder.

Bi at tres tipos de educatzione: cussa formale, cussa non formale e cussa informale. Su primu campu de su ischire chi at istudiàu sos problemas a pizu de s'educatzione fit sa pedagogia, chi zirat in tundu a s'educatzione de sos piseddos. De pac'ora est naschia sa dissiplina de sas issentzias de s'educatzione e de sa formatzione, chi pertocant fintzas s'edade a mannu, fachènde de sa paragula "formatzione" su matessi de "educatzione".
# Campusantu

Articulu in logudoresu

Campusantu
Si faeddat puru de **cimiteriu**, dae su gregu *koimeterion*, e dae su latinu taldu *coemeterium*, est a narrere su logu in ue reposan (o pasan) sos mortos. Po sos romanos antigos fut proibidu de interrare intro sa tzitade. Sos cristianos an sighidu custa lege. Ma an fraigadu cappellas e crejas subra su sepulcru de sos martires, e cherian essere sepultados affaca a custos sepulcros. Fraighende crejas noas si fraigaiat affaca unu campusantu. Napoleone at proibidu de interrare a sos mortos intro sa tzittade in Frantza e in ateros istados in Europa. Dae tando su campusantu benit fraigadu fora. E an incomintzadu a interrare in su matessi campusantu siat sos cattolicos siat mortos de atera religione. Como su campusantu est de propriedade de sos cumones. In su campusantu si usaiat e si usat interrare, comente narat sa paraula, ponnere suta terra sa cascia cun su mortu. Sas familias riccas aian sa tumba cun tantu de losa; in tempos retzentes si usan puru sos loculos, unu accantu a s'ateru in fraigos cun deghinas e deghinas de loculos.